รองผู้ว่าราชการกรุงเทพมหานคร ลงพื้นที่ติดตามความคืบหน้าการแก้ปัญหาจุดก่อสร้างรถไฟฟ้าสายสีแดงที่มีผลกระทบต่อระบบระบายน้ำ
รองผู้ว่าราชการกรุงเทพมหานคร ลงพื้นที่ติดตามความคืบหน้าการแก้ปัญหาจุดก่อสร้างรถไฟฟ้าสายสีแดงที่มีผลกระทบต่อระบบระบายน้ำถนนวิภาวดีรังสิต นายจักกพันธ์ ผิวงาม รองผู้ว่าราชการกรุงเทพมหานคร เปิดเผยว่า ในบริเวณถนนวิภาวดีรังสิตเป็นพื้นที่ของกรมทางหลวง โดยในปี 2542 ได้มอบหมายให้กรุงเทพมหานครดูแลรับผิดชอบเรื่องระบบระบายน้ำ และในปี 2559 ได้มีโครงการก่อสร้างรถไฟฟ้าสายสีแดง และมีการก่อสร้างทางขึ้น-ลงสถานีรถไฟฟ้า (Sky Walk) ซึ่งมีโครงสร้างที่กีดขวางการระบายน้ำของคูน้ำตามแนวถนนวิภาวดีรังสิต คือการวางเสาตอม่อกีดขวางทางระบายน้ำ ทำให้ประสิทธิภาพการระบายน้ำลดลง โดยพบจุดที่เป็นปัญหาทั้งหมด 11 จุด ทั้งนี้ได้ดำเนินการแก้ไขปัญหาดังกล่าวโดยการวางท่อระบายน้ำเพิ่มเติม เพื่อเป็นการบล๊อคน้ำบังคับทิศทางการไหลของน้ำให้ไหลไปตามท่อระบายน้ำที่เชื่อมต่อกัน  นอกจากนี้บริเวณปากซอย 54/1 และปากซอย 56 จะต้องมีการวางท่อระบายน้ำเพิ่มเติมจากจุดอื่นๆ ซึ่งในบริเวณดังกล่าวจะต้องขออนุญาตตำรวจจราจรก่อนที่จะดำเนินการต่อไปทั้งนี้หากสามารถแก้ไขบริเวณจุดก่อสร้างรถไฟฟ้าสายสีแดง ที่มีผลกระทบต่อการระบายน้ำในพื้นที่ถนนวิภาวดีรังสิตได้แล้วเสร็จ  จะบรรเทาและแก้ไขปัญหาน้ำท่วมขังตามแนวถนนวิภาวดีรังสิตและถนนใกล้เคียงได้